b'\n_START_ARTICLE_\nTaimskv\xc4\x93rs\n_START_PARAGRAPH_\nTaimskv\xc4\x93rs (ang\xc4\xbcu: Times Square) ir krustojums Manhatan\xc4\x81, \xc5\x85ujork\xc4\x81, ASV, pie Brodvejas un 7. av\xc4\x93nijas krustojuma, tas stiepjas no Rietumu 42. ielas l\xc4\xabdz Rietumu 47. ielai. Papla\xc5\xa1in\xc4\x81t\xc4\x81 Taimskv\xc4\x93ra zona, ko sauc ar\xc4\xab par te\xc4\x81tra apgabalu, sast\xc4\x81v no blokiem starp 6. un 8. av\xc4\x93niju no austrumiem un rietumiem un starp 40. un 53. ielu no dienvidiem un zieme\xc4\xbciem. Agr\xc4\x81k Taimskv\xc4\x93rs bija paz\xc4\xabstams k\xc4\x81 Longacre Square. Savu pa\xc5\xa1reiz\xc4\x93jo nosaukumu tas ieguva 1904. gada apr\xc4\xabl\xc4\xab. Taimskv\xc4\x93rs ir paz\xc4\xabstams ar\xc4\xab k\xc4\x81 "pasaules krustceles" (The Crossroads of the World) un The Great White Way, tas ir k\xc4\xbcuvis par \xc5\x85ujorkas un visas ASV simbolu. Saska\xc5\x86\xc4\x81 ar ce\xc4\xbcojumu \xc5\xbeurn\xc4\x81la Travel + Leisure datiem, Taimskv\xc4\x93rs ir pasaul\xc4\x93 popul\xc4\x81r\xc4\x81kais t\xc5\xabrisma objekts, katru gadu to apmekl\xc4\x93 aptuveni 39 200 000 cilv\xc4\x93ku.'